als_Latn dik_Latn sag_Latn
Si gjithmonë në prag të fillimit të përgatitjeve për edicionin e ri në elitën e futbollit të Kosovës, pjesa dërrmuese e skuadrave bëjnë ndryshime qoftë në Shtabin Teknik qoftë në skeletin e futbollistëve. Trajneri i mirënjohur, Bekim Shotani, merr timonin e Drenicës nga Skenderaj, ndërsa në anën tjetër, Fadil Rama arsyeton largimin nga posti i trajnerit, njeriu që shpëtoi drenicasit nga largimi prej Vala Superligës së Kosovës. “Kam ndërprerë bashkëpunimin me ekipin e Drenicës, pra sipas marrëveshjes që kemi pas. Falënderoj të gjithë futbollistët, bashkëpunëtorët, Kryesinë e Klubit për bashkëpunim, në realizimin e objektivit tonë, si dhe respektin e treguar”, tha mes të tjera Rama.
Shotani është i lumtur që do ta drejtojë anijen e klubit drenicas. “Me Drenicën shpresoj të luftoj për kreun e tabelës. Shpresoj të vazhdojmë kontratën me lojtarë titullar, pastaj të bëjmë disa përforcime dhe të jemi një befasi në Superligë”, tha Shotani për gazetën kombëtare “Bota sot”. Ai tregon arsyet pse vendosi t’i bashkohet klubit nga Skenderaj: “Arsye pse vendosa me Drenicën, pasi që kisha edhe tri oferta në Superligë dhe dy në ligën e Pare, po ashtu edhe një në Maqedoni, është dëshira t’ia sjelli një Kupë qytetit dhe familjes Adem Jashari. Besoj se në ditët në vijim do t’i bëjmë të ditura përforcimet si dhe stafin tim të punës që do të punojnë me mua”.
als_Latn als_Latn